Naujosios Vilnios geležinkelio stotis

Naujosios Vilnios geležinkelio stotis – geležinkelio stotis ir geležinkelio mazgas Vilniaus šiaurės rytuose, Naujojoje Vilnioje, A. Kojelavičiaus g. 147. Stoja traukiniai Vilnius–Kena ir Vilnius–Ignalina–Turmantas. Yra daug įvairių atšakų į pramonės ir verslo objektus (anksčiau čia veikusius fabrikus, sandėlius, kitus statinius). Yra požeminė perėja, virš A. Kojelavičiaus gatvės yra laiptuota perėja.

Istorija 

Nutiesus Sankt Peterburgo–Varšuvos geležinkelį ir 1862 m. įsteigus geležinkelio stotį, gyvenvietėje apsigyveno geležinkelininkai. Stotis įsikūrė buvusiose Rokantiškių kaimo žemėse. 1860–1862 m. nutiesus geležinkelį, prie Vilnios upės įkurta geležinkelio stotis buvo pavadinta Novaja Vileika. Toks pavadinimas labiau siejosi su Vilniaus gubernijos miestu Vileika, kuris buvo už 100 km į rytus nuo šios stoties. Vileika – tai slaviškas maloninę reikšmę turintis vedinys iš Neries slaviško pavadinimo Vilija. Dėl kalbų maišymo apslavėjusių vietos gyventojų taip vadinama ir Vilnios upė. Tad naujoji geležinkelio stotis pavadinta pro šalį tekančios upės slavišku vardu Vileika, tik prie jo pridėtas pažyminys Novaja (Naujoji).

1940–1941 m. iš Naujosios Vilnios geležinkelio stoties į Sibirą tremtin buvo vežami pirmieji lietuvių, lenkų ir kitų tautybių žmonės.

Po Lietuvos nepriklausomybės atkūrimo Naujosios Vilnios geležinkelio stoties memoriale kasmet (birželio 14 d.) vyksta Trėmimo minėjimo renginiai. 2009 m. vyko Tarptautinės istorinio teisingumo komisijos organizuojamas teatralizuotas Gedulo ir vilties dienos minėjimas „Vilties paukštė”.

2013 m. Naujosios Vilnios geležinkelio stoties memoriale, virš traukinio fragmento, prie kurio kasmet vyksta Trėmimo minėjimo renginiai, įrengta plieno ir stiklo konstrukcija, kuri apsaugo traukinį nuo lietaus ir sniego.

Šaltiniai 

Naujoji Vilnia
Vilniaus geležinkelio stotys